ওড়িশায় আক্রান্ত বাংলার শ্রমিক! এখনও অধরা অভিযুক্তরা

ওয়েব ডেস্ক : ওড়িশায় (Odisha) কাজ করতে গিয়ে নৃশংস হামলার শিকার হলেন মুর্শিদাবাদ (Murshidabad) জেলার ভগবানগোলা থানার অন্তর্গত বাসিন্দা রফিকুল শেখ (৫৬)। ঘটনাটি ঘটেছে সে রাজ্যের ভুবনেশ্বরের (Bhubaneswar) পটিয়া চন্দ্রশেখরপুর থানার অন্তর্গত চংটা পাহাড়পুর এলাকায়। এই ঘটনায় ফের একবার পরিযায়ী শ্রমিকদের (Migrant Worker) নিরাপত্তার বিষয়টি সামনে উঠে এল।

পরিবার সূত্রে খবর, প্রায় ৪০ দিন আগে রুজি-রোজগারের তাগিদে ওড়িশায় যান রফিকুল শেখ। ঘটনার রাতে তিনি কর্মস্থলের কাছেই একটি ঘরের মধ্যে ঘুমিয়ে ছিলেন। সেই সময় আচমকা পাঁচজন দুষ্কৃতী কোনও রকম জিজ্ঞাসাবাদ ছাড়াই ঘরে ঢুকে পড়ে। এরপরেই তাঁর উপর হামলা চালায় বলে অভিযোগ। রফিকুলকে বেধড়ক মারধর করার পর ওই দুষ্কৃতীরা রাস্তা দিয়ে পালিয়ে যায় বলে জানা গিয়েছে।

আরও খবর : উন্নাও ধর্ষণ মামলায় কুলদীপের জামিনে সুপ্রিম স্থগিতাদেশ

এই হামলার ঘটনায় গুরুতরভাবে জখম হন রফিকুল। স্থানীয় বাসিন্দাদের সহায়তায় প্রথমে তাঁকে প্রাথমিক চিকিৎসা দেওয়া হয়। পরে পরিবারের উদ্যোগে তাঁকে ভগবানগোলায় ফিরিয়ে আনা হয়। আজ ভগবানগোলা কানাপুকুর হাসপাতালে তাঁর চিকিৎসা করা হয়। চিকিৎসকদের জানান, শরীরের বিভিন্ন অংশে আঘাতের চিহ্ন রয়েছে। তবে বর্তমানে তাঁর শারীরিক অবস্থা স্থিতিশীল।

এই ঘটনাকে কেন্দ্র করে এলাকায় ব্যাপক চাঞ্চল্য ছড়িয়েছে। পরিবারের সদস্য ও স্বজনদের অভিযোগ, ভিনরাজ্যে কাজ করতে গিয়ে পরিযায়ী শ্রমিকদের নিরাপত্তা নিয়ে গুরুতর প্রশ্ন উঠছে। দ্রুত অভিযুক্তদের চিহ্নিত করে গ্রেফতারের (Arrest) দাবি জানিয়েছেন তাঁরা। জানা গিয়েছে, ঘটনার বিষয়ে পুলিশের কাছে অভিযোগ দায়েরের প্রস্তুতি চলছে।